b'\n_START_ARTICLE_\nGirnos\n_START_PARAGRAPH_\nGirnos\xc2\xa0\xe2\x80\x93 \xc4\xafrengimas, skirtas malti gr\xc5\xabdams. Sudaro du akmenys, tarp kuri\xc5\xb3 patek\xc4\x99 gr\xc5\xabdai trinami, kol virsta miltais._NEWLINE_Lietuvoje nuo neolito laik\xc5\xb3 naudotos trinamosios girnos\xc2\xa0\xe2\x80\x93 jas sudar\xc4\x97 akmuo su \xc4\xafdubimu, \xc4\xaf kur\xc4\xaf b\xc5\xabdavo pilami gr\xc5\xabdai ir ma\xc5\xbeesnis akmuo, su kuriuo b\xc5\xabdavo trinama. Toki\xc5\xb3 girn\xc5\xb3 randama nuo I t\xc5\xabkstantme\xc4\x8dio pr. m. e. iki I t\xc5\xabkstantme\xc4\x8dio pr. m. e. laikotarpio radiniuose. Nuo X a. prad\xc4\x97tos naudoti sukamosios girnos\xc2\xa0\xe2\x80\x93 du skritulio formos akmenys tarpusavyje sujungti vertikalia a\xc5\xa1imi, aplink kuri\xc4\x85 b\xc5\xabdavo sukamas vir\xc5\xa1utinis akmuo. Viduryje buvo 4\xe2\x80\x936\xc2\xa0cm skersmens skyl\xc4\x97 gr\xc5\xabdams pilti. Akmenys grubl\xc4\x97tai apta\xc5\xa1yti, vir\xc5\xa1utinis \xc5\xa1iek tiek \xc4\xafgaubtas, o apatinis\xc2\xa0\xe2\x80\x93 i\xc5\xa1gaubtas. Senovin\xc4\x97s sukamosios girnos b\xc5\xabdavo \xc4\xafrengiamos 50\xe2\x80\x9365\xc2\xa0cm plo\xc4\x8dio, 110\xe2\x80\x93160\xc2\xa0cm ilgio lovyje. Naudotos iki XIV a. J\xc5\xb3 randama piliakalniuose, senovini\xc5\xb3 gyvenvie\xc4\x8di\xc5\xb3 liekanose. Su laiku girnos buvo tobulinamos, nuo XIX a. \xc4\xafrengiamos medin\xc4\x97se de\xc5\xbe\xc4\x97se, sukamos ilga lazda (miliniu), tarpas tarp girnapusi\xc5\xb3, nuo kurio priklaus\xc4\x97 malimo stambumas, buvo reguliuojamas bruzg\xc5\xabliuku su virvute arba plei\xc5\xa1tu._NEWLINE_Girnos buvo laikomos priemen\xc4\x97je, prikait\xc4\x97je arba svirne. Taip pat b\xc5\xabdavo arklini\xc5\xb3 girn\xc5\xb3, pritaisom\xc5\xb3 prie manie\xc5\xbeo. Rankini\xc5\xb3 girn\xc5\xb3 poreikis suma\xc5\xbe\xc4\x97jo d\xc4\x97l mal\xc5\xabn\xc5\xb3, kuriuose girnos buvo sukamos mechanizuotai, v\xc4\x97jo ar vandens pagalba. Ilgiausiai rankin\xc4\x97s girnos naudotos iki XX a. vidurio ryt\xc5\xb3 Lietuvoje._NEWLINE_Lietuvoje veikia Pasvalio girn\xc5\xb3 muziejus.'